Exclusiv Online

Invitatul lui Laurenţiu Mihu la emisiunea „24 de minute” este Armand Goşu, conferenţiar universitar, expert în spaţiul ex-sovietic şi Rusia. Discutăm astăzi despre alegerile prezidenţiale din Republica Moldova, care vor avea loc duminică, dar până atunci situaţia e într-o continuă dinamică.

Este primul scrutin direct pentru funcţia de şef al statului în ultimii 15 ani, iar pe măsură ce momentul se apropie la Chişinău au loc evoluţii interesante.

Miercuri, Marian Lupu, candidatul PDM, formaţiune controlată de oligarhul Vladimir Plahotniuc, şi-a anunţat retragerea din cursă şi a declarat că o va sprijini pe Maia Sandu, candidata PAS, fost ministru alm Educaţiei, cu un pronunţat profil pro-european.

Astăzi, potrivit presei din Republica Moldova, este aşteptată şi o reacţie a lui Iurie Leancă, fost ministru de Externe, candidat din partea Partidului Popular European din Moldova. Pe diverse canale, inclusiv din zona popularilor europeni, lui Leancă i s-a cerut în ultima vreme să facă un pas înapoi pentru ca şansele de succes ale curentului pro-european, la acest scrutin, să crească.

Aşadar: De ce s-a retras Marian Lupu, de ce a respins Maia Sandu imediat sprijinul acestuia, la ce ne putem aştepta duminică la urne, dar şi în ce măsură şi-ar putea pune în practică promisiunile din campanie candidatul pro-rus, Igor Dodon, dacă ar fi ales preşedinte? Vom aborda toate aceste necunoscute cu profesorul Armand Goşu, începând cu ora 12.30.